Kahden kiinalaispotilaan oireet eivät johdu koronaviruksesta tai tavallisesta influenssasta.

IL haastatteli Ylilääkärin ennen tulosten selviämistä.

Ivalon terveyskeskuksen vierailuajat olivat perjantaina alkuillasta jo ohi, mutta hoitohenkilökunta liikuskeli yhä käytävillä. Niin liikuskeli myös johtava ylilääkäri Outi Liisanantti. Hän näytti hieman hermostuneelta.

Kahden wuhanilaisen potilaan näytteitä epäillystä koronaviruksesta analysoitiin tuossa vaiheessa edelleen. Tieto oli viivästynyt yli tunnilla. Liisanantti sanoi, että asia on niin tärkeä, että sen suhteen halutaan olla varmoja.

Lopulta noin vartin yli seitsemän Liisanantti saapuu silmin nähden iloisena ja huojentuneena kertomaan lausuntonsa tuloksista.

- Kaikkien helpotukseksi ja iloksi ne ovat negatiivisia. Tulokset on varmistettu monilla eri menetelmillä. Potilailla ei ole koronavirusta, eikä myöskään influenssaa. Sen on meidän oma laboratorio tarkistanut.

Liisanantti arvioi, että kyseessä on todennäköisesti tavallinen hengitystie- ja virusinfektio. Potilaiden tulehdusarvot ovat olleet marginaalisesti koholla ja oireet sopivat tavalliseen virusflunssaan. Heitä hoidetaan levolla ja tulehduskipulääkkeillä.

- Potilaat pääsevät kotiin lepäämään. Järjestämme heille kuljetuksen ja he pääsevät majapaikkaansa. Matkanjärjestäjä ja paikalliset matkailuyrittäjät järjestävät heille paikan, jossa toipua flunssasta ja jatkaa matkaa suunnitelman mukaisesti tai palata kotimaahan. Siihen en ota kantaa, mutta ilmeisesti Wuhaniin ei ole paluuta tällä hetkellä.

Ivalon terveyskeskuksen johtava ylilääkäri Outi Liisanantti. ANTTI HALONEN

Kiinan hallinto on käytännössä sulkenut Wuhanin kaupungin. Koronaviruksen uskotaan levinneen wuhanilaiselta merenelävien markkinoilta.

Johtava lääkäri on huomattavan tyytyväinen siihen, miten poikkeustilanne lopulta hoitui. Hänen mukaansa kaikki on mennyt tosi hyvin.

- Olen tosi ylpeä meidän yhteistyöstä Helsingin ja Lapin keskussairaalan kanssa, sekä meidän henkilökunnan suhtautumisesta, osaamisesta ja ammattitaidosta.

Liisanantti sanoo, että kuviota analysoidaan tarkemmin seuraavalla viikolla. Hän arvelee, että tulkkipalvelut hieman ontuivat ja niitä voisi kehittää.

- Voisimme huomioida varhaisemmassa vaiheessa tartuntatautien johtoryhmän toiminnan. Ja varmaan tiedottaminen on aina se, mikä tuntuu näissä asioissa ontuvan.

Kaikki on siis Ivalossa ja Suomessa hyvin. Ainakin koronaviruksen suhteen.

-Hetki maailmankartalla taitaa olla vähäksi aikaa ohi. Tämä on hyvä ja turvallinen paikka tulla ja turisteista pidetään hyvä huoli, Liisanantti sanoo hymyillen.